KOMISIJAS ZIŅOJUMS

PAR KOMITEJU DARBU 2014. GADĀ

Saskaņā ar 10. panta 2. punktu Regulā (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (turpmāk “Komitoloģijas regula”), Komisija ar šo iesniedz ikgadējo ziņojumu par komiteju darbu 2014. gadā.

Šajā ziņojumā ir sniegts pārskats par 2014. gada notikumiem komitoloģijas sistēmā un kopsavilkums par komiteju darbību. Tam ir pievienots Komisijas dienestu darba dokuments, kas ietver detalizētu statistiku par atsevišķu komiteju darbu.

1. Pārskats par 2014. gada notikumiem komitoloģijas sistēmā

1.1. Vispārīgā attīstība

Kā norādīts 2013. gada ziņojumā , visas “vecajā” Komitoloģijas lēmumā paredzētās komitoloģijas procedūras, izņemot regulatīvo kontroles procedūru (RPS), tika automātiski pielāgotas jaunajām komitoloģijas procedūrām, kas izklāstītas Komitoloģijas regulā.

Tādēļ 2014. gadā komitoloģijas komitejas darbojās saskaņā ar procedūrām, kas ir izklāstītas Komitoloģijas regulā, proti, konsultēšanās procedūru (4. pants), pārbaudes procedūru (5. pants) un RPS, kas izklāstīta Komitoloģijas lēmuma 5.a pantā.

Saskaņā ar Komitoloģijas regulas pieņemšanas laikā publiskoto paziņojumu par to, ka visas RPS normas spēkā esošajos pamataktos tiks pielāgotas Līgumā noteiktajiem kritērijiem, Komisija 2013. gadā (pēc iepriekšējas pārbaudes 2012. gadā) pieņēma trīs priekšlikumus par kopumā 200 pamataktu saskaņošanu ar LESD 290. un 291. pantu. Komisija 2014. gada novembrī sava jaunā pilnvaru termiņa sākumā un saistībā ar iesniegto likumdošanas priekšlikumu pārskatīšanu nolēma atsaukt minētos priekšlikumus, gaidot turpmākos rezultātus diskusijai starp iestādēm saistībā ar iestāžu nolīgumu par labāku regulējumu.

1.2. Judikatūras attīstība

Ar savu spriedumu lietā C-427/12 Komisija / Parlaments un Padome (turpmāk “biocīdu lieta”) Tiesa 2014. gada 18. martā pirmoreiz sprieda par deleģēto aktu un īstenošanas aktu norobežošanu. Savā pieteikumā biocīdu lietā Eiropas Komisija lūdza atcelt normu, kas paredz, ka pasākumi par Eiropas Ķimikāliju aģentūrai maksājamu maksu noteikšanu tiek pieņemti īstenošanas akta formā. Komisija uzskatīja, ka šīs maksas būtu jānosaka deleģētajos aktos. Tiesa Komisijas pieteikumu noraidīja kā nepamatotu. Lai gan nešķiet, ka Tiesa būtu apšaubījusi, ka LESD 290. un 291. pantam ir atšķirīgas darbības jomas, tā atzina, ka likumdevējam ir rīcības brīvība lemt par Komisijai piešķiramām deleģētām pilnvarām (saskaņā ar LESD 290. panta 1. punktu) vai īstenošanas pilnvarām (saskaņā ar LESD 291. panta 2. punktu). Līdz ar to Tiesa atzina, ka Tiesa var veikt pārbaudi vienīgi tad, ja runa ir par acīmredzamām kļūdām.

Ar savu spriedumu lietā C-65/13 Eiropas Parlaments/Eiropas Komisija (turpmāk "EURES" lieta) Tiesa 2014. gada 15. oktobrī noraidīja Parlamenta prasību par Īstenošanas Lēmuma 2012/733/ES atcelšanu, uzskatot, ka Komisija nav pārkāpusi savas īstenošanas pilnvaras.



2. Darbības pārskats

2.1. Komiteju un sanāksmju skaits

Ir būtiski nošķirt komitoloģijas komitejas, no vienas puses, un citas struktūras, it īpaši pašas Komisijas izveidotās “ekspertu grupas”, no otras puses. Ekspertu grupas sniedz konsultācijas Komisijai par politikas un deleģēto aktu sagatavošanu un īstenošanu, savukārt komitoloģijas komitejas palīdz Komisijai izmantot īstenošanas pilnvaras, kas tai piešķirtas tiesību pamataktos. Šajā ziņojumā uzmanība ir pievērsta vienīgi komitoloģijas komitejām. Aktīvo komitoloģijas komiteju skaits ir aprēķināts pa darbības nozarēm laikposmā no 2014. gada 1. janvāra līdz 2015. gada 1. janvārim (skatīt I tabulu). Salīdzinājumam ir norādīti arī iepriekšējā gada rādītāji (kādi tie bija 2013. gada 31. decembrī). Specializētās nodaļas un citi sastāvi nav atsevišķi uzskaitīti, jo tie ietilpst attiecīgajā komitejā.

I TABULA. Komiteju kopskaits (2014./2015. gads)

Politikas nozare 2014./15. 2013. Lauksaimniecība un lauku attīstība (AGRI) 18 20 Budžets (BUDG) 2 2 Klimata politika (CLIMA) 5 4 Komunikācijas tīkli, saturs un tehnoloģija (CNECT) 6 6 Ekonomika un finanšu lietas (ECFIN) 1 2 Izglītība un kultūra (EAC) 5 8 Nodarbinātība, sociālās lietas un iekļautība (EMPL) 4 4 Enerģētika (ENER) 15 18 Vide (ENV) 31 33 Eiropas Birojs krāpšanas apkarošanai (OLAF) 1 1 Eurostat (ESTAT) 7 7 Finanšu stabilitāte, finanšu pakalpojumi un kapitāla tirgu savienība (FISMA) 9 15 Veselība un pārtikas nekaitīgums (SANTE) 21 26 Humānā palīdzība un civilā aizsardzība (ECHO) 2 3 Informātika (DIGIT) 1 1 Iekšējais tirgus, rūpniecība, uzņēmējdarbība un MVU (GROW) 44 33 Starptautiskā sadarbība un attīstība (DEVCO) 5 6 Tiesiskums un patērētāji (JUST) 20 17 Jūrlietas un zivsaimniecība (MARE) 4 4 Migrācija un iekšlietas (HOME) 14 13 Mobilitāte un transports (MOVE) 30 32 Kaimiņattiecību politika un paplašināšanās sarunas (NEAR) 3 4 Reģionālā politika un pilsētpolitika (REGIO) 1 2 Pētniecība un inovācija (RTD) 5 8 Ģenerālsekretariāts (SG) 3* 2* Ārpolitikas instrumentu ģenerāldirektorāts (FPI) 4 4 Nodokļu politika un muitas savienība (TAXUD) 11 13 Tirdzniecība (TRADE) 15 13 KOPĀ 287 301

* Tostarp pārsūdzības komiteja (komitoloģijas reģistra vajadzībām pārsūdzības komiteja ir reģistrēta kā ģenerālsekretariāta atbildības jomā ietilpstoša komiteja, taču praksē tās vadību nodrošina visi attiecīgie dienesti).